**Presssemateriale**

 **Nørrebro Teater præsenterer**

**Mågens**

 *En high-speed musikalsk kærlighedskomedie af Ditte Hansen og Louise Mieritz frit efter Anton Tjekhovs Mågen. En forestilling, hvor intrigerne står i kø, mens alle venter i kulissen på livets store øjeblik med blandt andre Christian Fuhlendorff, Lise Baastrup og Tammi Øst i rollerne.*

Premiere 21. februar 2015

Intet går som planlagt, når familien dysfunktionel tager på landet.

For sønnen Konstantin vil være kunstner og forandre verden – og fremfor alt elskes af sin mor. Men hans berømte skuespillermor Irina elsker kun sig selv, når hun ikke elsker sin unge kæreste, den berømte stand-up komiker Boris. Ham elsker Konstantins kæreste Nina også. Den eneste, der elsker og forstår Konstantin, er faktisk Masha. Men Konstantin elsker ikke Masha. Så hun må tage til takke med den fodformede skolelærer Simon, som de fleste slet ikke vil have. Tilbage er Mågens. Ja, hvem er Mågens? Hvad er det, han prøver at sige? Og hvorfor passer de ikke bedre på ham?

Tjekhovs klassiske fortælling om desperat kærlighed, store idealer og forliste drømme, ryster al støvet af sig i Ditte Hansens og Louise Mieritz’ high-speed modernisering. Sammen med de nykomponerede sange af Carl Christian Riestra og Tammi Øst er det blevet til en fuldblods musikalsk kærlighedskomedie, hvor intrigerne står i kø, mens alle venter i kulissen på deres livs store øjeblik.

Mågens er iscenesat af Heinrich Christensen i Maja Ravns scenografi med Lise Basstrup, Tammi Øst, Christian Fuhlendorff, Andreas Jebro, Rikke Lylloff, Benjamin Kitter, Kristian Holm Joensen, Janus Elsig og Carl-Christian Riestra i rollerne.

DRAMATIKER
**Anton Tjekhov**

INSTRUKTION:

**Heinrich Christensen**

MANUSKRIPT:

**Ditte Hansen og Louise Mieritz**SCENOGRAFI:

**Maja Ravn**

MEDVIRKENDE:

**Christian Fuhlendorff, Tammi Øst, Andreas Jebro, Rikke Lylloff, Lise Baastrup, Benjamin Kitter, Kristian Holm Joensen, Janus Elsig og Carl-Christian Riestra**

**Nørrebro Teater**

Ravnsborggade 3, 2200 København N

***Premiere lørdag den 21. februar 2015 kl. 20.00***

Baggrund

**Om Anton Tjekhov**
Anton Pavlovitj Tjekhov, 29.1.1860-15.7.1904, russisk forfatter. Anton Tjekhov skrev sine tidligste skitser og humoresker — under pseudonym — for at finansiere sit medicinske studium og forsørge familien efter faderens fallit.

Læs mere om Tjekhov på [www.denstoredanske.dk](http://www.denstoredanske.dk)

**Om Mågen**
I 1896 fik urpremieren på Mågen en kølig modtagelse. Men to år efter vendte billedet, da skuespillet blev en overbevisende succes i Konstantin Stanislavskijs nyskabende iscenesættelse.

Tjekhov anvendte selv betegnelsen "komedie" om det første og sidste af de fire store dramaer: Mågen (1896), Onkel Vanja (1897), Tre Søstre (1901) og Kirsebærhaven (1904, da. 1922). På dansk samlet i Fire dramaer (1953) og De store skuespil (1984).

Tilsammen betegner de en milepæl i det moderne dramas udvikling, og de er til stadighed på repertoiret over hele verden. Tjekhovs subtile replikkunst, hans beherskelse af antydningens og pausens virkemidler og hans "åbne budskaber" har resulteret i vidt forskellige tolkninger: fra alvorstung naturalisme til absurd komedie.

Læs mere om Mågen på [www.denstoredanske.dk](http://www.denstoredanske.dk)

**Medvirkende – CV

Christian Fuhlendorff (1982)**

Fik sit gennembrud i 2007 med Mit første one man show. Derudover har han lavet Enestående i 2012 og For at gøre en kort historie lang i 2014. Medvirkede på femmands-touren De Udvalgte, i showet Livet i nødsporet sammen med Tobias Dybvad.Fuhlendorff har i et par sæsoner været vært for Nørrebro Teaters populære Late Night-koncept og stod i 2013 på scenen med blandt andre Lasse Rimmer i Nørrebro Teaters Robin in the Hood, som han også var med til at skrive.
Læs mere på <http://da.wikipedia.org/wiki/Christian_Fuhlendorff>

**Tammi Øst (1958)**

Efter at have arbejdet i en bank blev Tammi Øst uddannet på Statens Teaterskole i årene 1979-82. Hun debuterede i 1982 på Det Kongelige Teater som tjenestepigen Inger i Gustav Wieds Erotik. Siden har hun medvirket i en lang række forestillinger og medvirket i et hav af film og radio- og TV-produktioner og vundet flere priser heriblandt to gange Reumert for Årets bedste kvindelige hovedrolle. Hun har bl.a. spillet Gretchen i "Faust", Julie i "Romeo og Julie", Céliméne i "Misantropen", dronningen i "Edward II" og Jelena i "Onkel Vanja".
Læs mere på [http://da.wikipedia.org/wiki/Tammi\_Øst](http://da.wikipedia.org/wiki/Tammi_%C3%98st)

**Andreas Jebro (1984)**

Uddannet fra skuespillerskolen ved Aarhus Teater i 2007 og blev en del af det faste ensemble på Aarhus Teater. Med et alsidigt talent har han fået mulighed for både at spille klassisk såvel som moderne og eksperimenterende teater. I 2011 blev han fast medlem af Aalborg Teaters ensemble, hvor han har medvirket i et væld af produktioner, bl.a. Invasion, Clavigo, Den gyldne drage, Det store ædegilde, Don Quijote, Den spanske flue, Ødipus på Kreta, Røverne, Ind under jul..., Pippi Langstrømpe og Altid for AaB. Modtog i 2014 en Reumert for Årets mandlige birolle for sin præstation i Den spanske flue.
Læs mere på <http://www.aalborgteater.dk/Bag-scenen/Skuespillere/Vis-skuespiller/Andreas-Jebro.aspx>

 **Lise Baastrup Nielsen (1984)**

Uddannet fra Skuespillerskolen ved Aarhus Teater i 2010. Allerede i sin praktik var Lise forbi Aalborg Teater i forestillingen Lars Lilholt Teaterkoncert i 2008. Siden har hun medvirket i bl.a. Anne Linnet Teaterkoncert, Begravelsen, En kort en lang og Familien alle på Aalborg Teater og Kærlighedskarussellen (Aarhus Teater og Republique), Før/Efter (Aarhus Teater), Don Juan (Grønnegaards Teatret), I morgen i Qatar (Husets Teater) og teaterkoncerten NÅ på Teater Nordkraft. På tv har hun bl.a. medvirket i TV2s populære serie Rita, underholdningsprogrammet Rundt på gulvet og har senest fået sin egen tv-serie Hjørdis, der er Danmarks første spin-off serie.
Læs mere på <http://www.aalborgteater.dk/Bag-scenen/Skuespillere/Vis-skuespiller/Lise-Baastrup.aspx>

**Rikke Lylloff (1978)**

Uddannet fra skuespillerskolen ved Odense Teater i 2004. Medvirket i forestillinger på blandt andre Det Kongelige Teater, Odense Teater, Aarhus Teater og Aalborg Teater i forestillinger som En kort - en lang, Hvem er bange for Virginia Woolf, En skærsommernatsdrøm og Kjeld og Dirch på Nørrebro Teater. Filmlisten tæller roller i blandt andre Dancer in the Dark af Lars Von Trier og Nikolaj Arcels Sandheden om mænd, mens hun på tv har medvirket i blandt andet Borgen og Anna Pihl. Vandt en Reumert for Årets Talentpris i 2007 og blev i 2010 nomineret til en Reumert for Bedste kvindelige hovedrolle for hendes præstation i De kaldte hende Crazy Daisy på BaggaardTeatret.
Læs mere på [http://www.teamplayers.dk/actors\_management/actresses/rikke\_lylloff/&content=cv&team\_language=2](http://www.teamplayers.dk/actors_management/actresses/rikke_lylloff/%26content%3Dcv%26team_language%3D2)

**Benjamin Kitter (1975)**

Uddannet fra Statens Teaterskole i 2005. Herefter var han en del af det faste TurboTown-ensemble i Turbinehallerne 2006/07 og har efterfølgende medvirket i blandt andet Alle mennesker er dødelige, Håndværkerne og Misantropen på Det Kongelige Teater samt forestillinger på Odense teater, Mungo Park, Republique, Camp X og Nørrebro Teaters Kronprinsen og Danmark. Film tæller roller i blandt andre Jannik Johansens Hvid nat og Hella Joofs Sover Dolly på ryggen og på tv har han medvirket i DRs Album, Rita2, Bankeråt, Pagten og satireprogrammet Normalerweize I og II.
Læs mere på <http://www.allthatmanagement.dk/atm/klient.php?kid=35&tid=1&lang=da&p=cv>

**Kristian Holm Joensen (1964)**

Uddannet fra Skuespillerskolen ved Aarhus Teater i 1992 og debuterede samme år i teatrets opsætning af Richard III. Han var i de følgende år tilknyttet Aarhus Teater, men kom siden til Odense Teater og Det Kongelige Teater. Han er desuden kendt for at have medvirket i teatersport-gruppen Alt på et bræt samt for sin rolle som Ronni i De skrigende halse. Kristian Holm Joensen var desuden fast element i underholdningsprogrammet Vladimir og Kennedy fra 1997, hvor han spillede flere biroller.
Læs mere på <http://da.wikipedia.org/wiki/Kristian_Holm_Joensen>

**Janus Elsig (1982)**

Uddannet fra Skuespilleruddannelsen ved Aarhus Teater i 2011. Arbejdet som brandmand og studeret matematik og Film- og medievidenskab ved Københavns Universitet. Medvirket i blandt andet i Det gyldne kompas 2 på Aarhus Teater, og Selskab på Københavns Musikteater. Havde rollen som Henning Andersen i filmen Hvidstengruppen af Anne Grethe Bjarup Riis.
Læs mere på <http://januselsig.dk/CV.html>

**Carl-Christian Riestra (1989)**

Uddannet fra Statens Scenekunstskole i 2013. Medvirket i Skammerens datter 2 på Østre Gasværk Teater og på tv var han med i slaget om 1864 af Ole Bornedal på DR. Desuden involveret i en mindre tv-skandale, da han og brormand Carl-Erik fejlagtigt blev fradømt 200.000 kr. i TV2-quizzen Pengene på bordet, selvom de havde svaret rigtig på vinderspørgsmålet.

**Holdet bag**

**Heinrich Christensen (1973)**

Uddannet teaterinstruktør fra Statens Teaterskole og året efter sin afgang fik han Talentprisen til Årets Reumert 2008. Her beskrev juryen ham som en instruktør, der magter at ”få alt ud af den skægge og skrappe samtidssatire.” I 2014 modtog han Danske Teaterjournalisters pris Teaterkatten. På Nørrebro Teater har han tidligere instrueret forestillingerne Kronprinsen og Danmark (2014), Robin in the Hood (2013), Oliver med et tvist (2011) og Kjeld og Dirch (2011). Desuden var Heinrich Christensen instruktør og manuskriptforfatter på P1-satiren I hegnet.

**Ditte Hansen (1970) og Louise Mieritz (1971)**

Makkerparret mødte hinanden på Nørrebro Teater, da de spillede kærester i successen Kvindernes hævn( 2007). Siden da har de skrevet tekster til bl.a. Cirkusrevyen og optrådt som værter til Bodil- og Reumert-prisfester, hvor deres stærkt underholdenende satire har forarget og vakt lykke. Næste år har de premiere på deres egen tv-serie ”Ditte&Louise” på DR.

Pressebilleder kan downloades på <nbt.dk> under menuen Presse. Foto: Ulrik Jantzen.

­
**Med venlig hilsen
Nørrebro Teater**

**Pressekontakt:** Martin Biil
E-mail: martin@biil.dk / Mobil: +45 2390 3425

**Fakta: Mågens**

DRAMATIKER
**Anton Tjekhov**

INSTRUKTION:
**Heinrich Christensen**

MANUSKRIPT:
**Ditte Hansen og Louise Mieritz**SCENOGRAFI:
**Maja Ravn**

MEDVIRKENDE:
**Christian Fuhlendorff, Tammi Øst, Andreas Jebro, Rikke Lylloff, Lise Baastrup, Benjamin Kitter, Kristian Holm Joensen, Janus Elsig og Carl Christian Riestra**

**Premiere:**Lørdag den 21. februar 2015 kl. 20.00 på Nørrebro Teater

**Spilleperiode:**21. februar – 19. april 2015

**Spilletider:**On.- fr. kl. 20
Lø. kl. 16

**Spillested:**Nørrebro Teater, Ravnsborggade 3, 2200 Nørrebro

**Varighed:**Ca. 2 timer og 30 minutter inkl. pause

**Billetter:**100-395 kr. via nbt.dk, billetbillet.dk og billetten.dk